钦定古今图书集成/方舆汇编/职方典/第1253卷 > 《禹碑说》王世贞
## 钦定古今图书集成/方舆汇编/职方典/第1253卷 > 《禹碑说》王世贞

《禹碑》在祝融峰，重刻者有二本，而隶释亦微不同，大
扺多以意会耳，非必尽能识之也。按昌黎歌“科斗拳
身薤倒披，鸾漂凤泊拏虬螭。”是书形势，亦诚有之。及
读盛弘之《荆州记》，刘禹锡《寄吕衡州书》，此碑流迹已
久，不当参以蜉蝣之足，但铭辞虽古，未谐圣经，极类
《汲冢周书穆天子传》中语，岂三代之季，好事者托大
禹而刻之石耶？然宣王《石鼓文》，亦多类是，似更有不
可晓者。予直以为即秦以前文，犹胜作西京后人语。
而用修所谓“龙画傍分，螺书扁刻”，不啻倍蓰峄山、琅
琊也，留此以冠诸刻。